b'\n_START_ARTICLE_\nNeuroendokrinin\xc4\x97s neoplazijos\n_START_PARAGRAPH_\nNeuroendokrinin\xc4\x97s neoplazijos, arba neuroendokrininiai navikai yra didel\xc4\x97 ret\xc5\xb3 navik\xc5\xb3 grup\xc4\x97, kuri\xc5\xb3 bendra kilm\xc4\x97 yra nervinio vamzdelio neuroektoderma. I\xc5\xa1 jo kilusios l\xc4\x85stel\xc4\x97s randamos \xc4\xafvairiuose organuose ir priklauso endokrininei sistemai. Neuroendokrinin\xc4\x97s neoplazijos kyla i\xc5\xa1 \xc5\xa1i\xc5\xb3 l\xc4\x85steli\xc5\xb3 ir da\xc5\xbeniausiai randamos vir\xc5\xa1kinimo trakte, kasoje ir bronchuose.\n_START_SECTION_\nEpidemiologija\n_START_PARAGRAPH_\nPagal JAV pateikiamus epidemiologinius duomenis per paskutinius 30 met\xc5\xb3 sergamumas neuroendokrininiais navikais padid\xc4\x97jo apie penkis kartus. \xc5\xa0ios tendencijos prie\xc5\xbeastys neai\xc5\xa1kios, turb\xc5\xabt esmin\xc4\xaf vaidmen\xc4\xaf vaidina pager\xc4\x97jusi diagnostika ir tobulesn\xc4\x97s klasifikacijos sistemos.\n_START_SECTION_\nSimptomai\n_START_PARAGRAPH_\nNEN sukelia simptomus, kurie priklauso nuo pirminio naviko ir jo metastazi\xc5\xb3 lokalizacijos. Kartais ma\xc5\xbeo agresyvumo navikai diagnozuojami atsitiktinai, pavyzd\xc5\xbeiui atlikus apendektomij\xc4\x85 d\xc4\x97l apendicito operaciniame preparate randamas neuroendokrininis navikas. Plonosios \xc5\xbearnos navikai gali sukelti pilvo skausmus, \xc5\xbearnyno nepraeinamum\xc4\x85. Neagresyv\xc5\xabs navikai esantys skrandyje, tiesiojoje \xc5\xbearnoje da\xc5\xbenai atsitiktinai aptinkami endoskopini\xc5\xb3 tyrim\xc5\xb3 metu. Bronchuose esantys navikai gali sukelti kosul\xc4\xaf, nuolat atsinaujinant\xc4\xaf plau\xc4\x8di\xc5\xb3 u\xc5\xbedegim\xc4\x85. Esant metastaz\xc4\x97ms kepenyse pacientas gali sk\xc5\xb3stis pilvo skausmais, v\xc4\x97lyvose stadijose gali i\xc5\xa1sivystyti gelta._NEWLINE_Funkci\xc5\xa1kai aktyvios NEN gali pasireik\xc5\xa1ti hormon\xc5\xb3 sukeliamais paraneoplastiniais sindromais dar ankstyvose stadijose, kai pirminis navikas ma\xc5\xbeas.\n_START_SECTION_\nGastrinoma\n_START_PARAGRAPH_\nNavikas, i\xc5\xa1skiriantis hormon\xc4\x85 gastrin\xc4\x85, ko pasekoje i\xc5\xa1skiriama neadekva\xc4\x8diai daug skrand\xc5\xbeio r\xc5\xabg\xc5\xa1ties ir pacientui vystosi opos, suaktyv\xc4\x97ja \xc5\xbearnyno peristaltika ir gali b\xc5\xabti viduriavimas. \xc5\xa0is simptom\xc5\xb3 kompleksas vadinamas Zollinger-Ellison sindromu.\n_START_SECTION_\nInsulinoma\n_START_PARAGRAPH_\nD\xc4\x97l insulino i\xc5\xa1skyrimo navike pacient\xc4\x85 vargina hipoglikemijos epizodai.\n_START_SECTION_\nVIPoma\n_START_PARAGRAPH_\nD\xc4\x97l naviko i\xc5\xa1skiriamo vazoaktyvaus intestinalinio peptido aktyv\xc4\x97ja \xc5\xbearnyno peristaltika ir atsiranda viduriavimas, d\xc4\x97l ko da\xc5\xbenai nustatoma hipokalemija ir achlorhidrija.\n_START_SECTION_\nGliukagonoma\n_START_PARAGRAPH_\nD\xc4\x97l gliukagono i\xc5\xa1skyrimo nustatomas padid\xc4\x97j\xc4\x99s gliukoz\xc4\x97s kiekis kraujyje, da\xc5\xbenai atsiranda odos b\xc4\x97rimai, polinkis tromboz\xc4\x97ms.\n_START_SECTION_\nGydymas\n_START_PARAGRAPH_\nLemiami gydymo taktikos pasirinkimui yra NEN histologinis tipas, diferenciacijos laipsnis ir i\xc5\xa1plitimas.\n_START_SECTION_\nChirurginis ir minimaliai invazyvus gydymas\n_START_PARAGRAPH_\nI\xc5\xa1gydyti lig\xc4\x85 galima tik radikaliai pa\xc5\xa1alinant nei\xc5\xa1plitus\xc4\xaf navik\xc4\x85 operacija. Operacija gali b\xc5\xabti atliekama ir esant pa\xc5\xbeengusiai ligai, jei siekiama u\xc5\xbekirsti keli\xc4\x85 komplikacijoms (pavyzd\xc5\xbeiui, i\xc5\xa1vengti \xc5\xbearnyno nepraeinamumo esant plonosios \xc5\xbearnos navikui). Kepen\xc5\xb3 metastaz\xc4\x97s gali b\xc5\xabti gydomos minimaliai invazyviais metodais, pavyzd\xc5\xbeiui krioabliacija, radioda\xc5\xbenumine abliacija.\n_START_SECTION_\nChemoterapija\n_START_PARAGRAPH_\nI\xc5\xa1plitusiam G2, retai G1 NEN (gerai diferencijuotiems navikams) galima skirti gydym\xc4\x85 streptozotocinu ir 5-fluoruracilu, ta\xc4\x8diau stebimas atsako da\xc5\xbenis n\xc4\x97ra didelis, kiek geriau \xc4\xaf \xc5\xa1\xc4\xaf gydym\xc4\x85 reaguoja kasos navikai, galimos ilgalaik\xc4\x97s remisijos. Neblogus rezultatus retrospektyviniuose ir antros faz\xc4\x97s tyrimuose parod\xc4\x97 temozolamidas kombinacijoje su kapecitabinu._NEWLINE_Blogai diferencijuotos neuroendokrinin\xc4\x97s karcinomos (G3) efektyviai gydomos cisplatina ir etopozidu. Atsakas \xc4\xaf gydym\xc4\x85 pasiekiamas 70\xc2\xa0% pacient\xc5\xb3, ta\xc4\x8diau jo trukm\xc4\x97 iki ligos progresavimo yra tik 8\xe2\x80\x939 m\xc4\x97nesiai, o 2 met\xc5\xb3 i\xc5\xa1gyvenamumas siekia tik 20\xc2\xa0%. Esant sutrikusiai inkst\xc5\xb3 funkcijai cisplatin\xc4\x85 galima pakeisti karboplatina. Antros eil\xc4\x97s gydymui efektyvus docetakselis, tre\xc4\x8diajai eilei galima skirti topotekan\xc4\x85, irinotekan\xc4\x85. Po radikalios G3 naviko operacijos indikuotina adjuvantin\xc4\x97 chemoterapija.\n_START_SECTION_\nSomatostatino agonistai\n_START_PARAGRAPH_\n\xc5\xa0ie medikamentai sudaro gydymo pagrind\xc4\x85 hormoni\xc5\xa1kai aktyviems NEN, ypa\xc4\x8d esant karcinoido sindromui. Oktreotidas ir lanreotidas prisijungia prie naviko l\xc4\x85steli\xc5\xb3 ir blokuoja serotonino i\xc5\xa1skyrim\xc4\x85. Klinikiniuose tyrimuose pateikiamas visi\xc5\xa1ko atsako da\xc5\xbenis yra 50\xc2\xa0%, o kitiems ligoniams taip pat nustatomas ry\xc5\xa1kus simptom\xc5\xb3 suma\xc5\xbe\xc4\x97jimas.\n_START_SECTION_\nKiti efektyv\xc5\xabs medikamentai\n_START_PARAGRAPH_\nKarcinoido sindromo gydymui efektyvus alfa interferonas, klinikinis atsakas stebimas 70\xc2\xa0% ligoni\xc5\xb3. Taip pat efektyvi alfa interferono kombinacija su somatostatino agonistais._NEWLINE_Tirozinkinaz\xc4\x97s inhibitorius sunitinibas prailgina laik\xc4\x85 iki ligos progresavimo nuo 5,5 iki 11,1 m\xc4\x97nesio lyginant su placebu ligoniams sergantiems gerai diferencijuotais kasos neuroendokrininiais navikais._NEWLINE_Everolimusas, m-Tor inhibitorius skiriamas neuroendokrininiams navikams gydyti pailgina laik\xc4\x85 iki ligos progresvimo nuo 4,6 iki 11 m\xc4\x97nesi\xc5\xb3, parod\xc4\x97 RADIANT-III klinikinis tyrimas.'